作者:陳允平
標題:夜飛鵲・夜飛鵲慢
內容:秋江際天闊，風雨悽其。雲陰未放晴暉。歸鴉亂葉更蕭索，砧聲幾處寒衣。沙頭酒初熟，盡籬邊朱槿，竹外青旗。潮期尚晚，怕輕離、故故遲遲。何以醉中先別，容易為分襟，獨抱琴歸。回首征帆縹緲，津亭寂寞，衰草煙迷。虹收霽色，漸落霞孤鶩飛齊。更何時，重與論文渭北，翦燭窗西。